b'\n_START_ARTICLE_\nTuomas Eerola\n_START_PARAGRAPH_\nTuomas Eerola (s. 27. maaliskuuta 1971 Kangasala) on suomalainen musiikkitieteilij\xc3\xa4. H\xc3\xa4n valmistui Jyv\xc3\xa4skyl\xc3\xa4n yliopistosta filosofian maisteriksi 1997 p\xc3\xa4\xc3\xa4aineenaan musiikkitiede. Jatko-opintoja h\xc3\xa4n suoritti Leicesterin yliopistossa, Isossa-Britanniassa (1999\xe2\x80\x932000) sek\xc3\xa4 monitieteisess\xc3\xa4 Pythagoras-tutkijakoulussa (2000\xe2\x80\x932003). H\xc3\xa4n v\xc3\xa4itteli filosofian tohtoriksi vuonna 2003 (Jyv\xc3\xa4skyl\xc3\xa4n yliopisto) ja h\xc3\xa4nen musiikin havaitsemista k\xc3\xa4sittelev\xc3\xa4 v\xc3\xa4it\xc3\xb6skirjansa palkittiin samana vuonna Jyv\xc3\xa4skyl\xc3\xa4n yliopiston humanistisen tiedekunnan parhaana. Eerola on toiminut vuodesta 1997 l\xc3\xa4htien eri teht\xc3\xa4viss\xc3\xa4 Jyv\xc3\xa4skyl\xc3\xa4n yliopiston musiikin laitoksella. Eerola on monitieteisen musiikintutkimuksen huippututkimusyksik\xc3\xb6n sek\xc3\xa4 Musiikin tutkimuksen valtakunnallisen tohtoriohjelman johtoryhm\xc3\xa4n j\xc3\xa4sen. H\xc3\xa4n on edist\xc3\xa4nyt tieteenalaansa Suomen musiikkitieteellisess\xc3\xa4 seurassa eri rooleissa vuosina 1999\xe2\x80\x932011. Vuonna 2011 Eerolalle my\xc3\xb6nnettiin Jyv\xc3\xa4skyl\xc3\xa4n yliopiston tieteellisen tiedon julkistamispalkinto. Eerolan erityisalaa on musiikkipsykologia, erityisesti musiikki ja tunteet, musiikin havaitseminen sek\xc3\xa4 musiikki ja liike. H\xc3\xa4nen yli 100 julkaisua l\xc3\xb6ytyy helpoimmiten Google Scholar -palvelusta._NEWLINE_H\xc3\xa4n toimi musiikkitieteen professorina Jyv\xc3\xa4skyl\xc3\xa4n yliopiston musiikin laitoksella vuosina 2010-2017. Vuodesta 2013 l\xc3\xa4htien Eerola on ty\xc3\xb6skennellyt musiikkipsykologian professorina Englannissa, Durhamin yliopiston musiikin laitoksella.'